Ondersoek na vrou se dood sloer jareMaryka Kleinhans. Foto: Facebook Die familie van Maryka Kleinhans (31), wat in 2019 dood is nadat sy glo uit ŉ bewegende motor geval of gespring het, het AfriForum se privaatvervolgingseenheid genader om seker te maak haar dood word behoorlik ondersoek. Die onafhanklike polisieondersoekdirektoraat (Opod) het ná Kleinhans se dood ’n ondersoek teen ’n polisiebeampte van Mpumalanga van stapel gestuur, maar die ondersoek sloer sedertdien omdat ondersoekers steeds wag vir die uitslae van DNS‑ en bloedtoetsverslae. Intussen worstel die gesin steeds met vrae oor wat daardie noodlottige aand gebeur het. Kleinhans is die aand van 27 Januarie 2019 dood nadat sy glo uit ŉ motor geval of gespring het naby Loskopdam. Die motor is deur Kleinhans se destydse kêrel en polisieman kapt. Awie Geldenhuys bestuur. Opod het Geldenhuys na die voorval begin ondersoek. Geldenhuys was ten tye van die voorval verbonde aan die polisie in eMalahleni (Witbank), maar is intussen uit die polisiediens ontslaan. Hy en Kleinhans was vir ’n paar maande in ŉ verhouding. Teen September 2019 het die ondersoek teen Geldenhuys nie juis gevorder nie omdat Opod glo op die DNS- en bloedtoetsverslae gewag het. Ná meer as twee jaar staan die saak steeds stil en die familie is moedeloos omdat hulle geen terugvoer van Opod ontvang nie. Wico Swanepoel, aanklaer by AfriForum se privaatvervolgingseenheid, sê die familie het hulle gekontak om vuur onder Opod te maak. Hulle het Opod gekontak en gevra waarom die saak so sloer. Hy sê volgens Opod is die DNS- en bloedtoetsverslae steeds uitstaande en kan die dossier nie vir beslissing gestuur word sonder hierdie verslae nie. “Hierdie is ’n groot probleem omdat die polisiediens al vir ’n geruime tyd met agterstand in DNS-toetse sukkel en intussen staan sake soos dié stil,” het Swanepoel aan Maroela Media gesê. Swanepoel sê AfriForum het ook ’n skrywe aan Opod gerig om te vra hoe hulle sal voel indien die familie die DNS-toetse privaat laat doen. Hulle het nog geen terugvoer ontvang nie. Opod het ook nog nie op vrae van Maroela Media gereageer nie. “Ons sal seker maak die ondersoek word behoorlik gedoen. Ons sal ook enige navraag van die familie oor die status van die ondersoek hanteer en die saak gedurig monitor.” Maroela Media het vroeër berig Geldenhuys het vir die familie gesê hy en Maryka het daardie aand stry gekry waarna sy onverwags by die motor uitgespring het. Volgens hom het sy op die agterste sitplek van die motor gesit. Daar was glo ook ŉ ander storie dat sy naar gevoel en per ongeluk uitgeval het. Die familie het deur Facebook van Kleinhans se dood te wete gekom en hulle kon nie verstaan waarom Geldenhuys hulle nie self laat weet het nie. Ná Kleinhans se dood het verskeie vroue ook na vore gekom wat beweer hulle is deur Geldenhuys aangerand of seksueel gemolesteer. Winny Bezuidenhout, Kleinhans se suster, en haar ouers, Johan en Petro Bezuidenhout, was van die begin af gekant teen Maryka se verhouding met Geldenhuys.